Charlize Theron

Šarlizė Teron (; g. 1975 m. rugpjūčio 7 d. Benoni, Pietų Afrikos Respublika) – Pietų Afrikos Respublikos aktorė, prodiuserė ir modelis, išgarsėjusi 1997 m. vaidmeniu filme „Velnio advokatas“, o daugiausia apdovanojimų sulaukusi už žudikės Aileen Wournos vaidmenį 2003 m. juostoje „Monstras“. Apdovanota Oskaru (pirmoji moteris, kilusi iš PAR) ir Auksiniu gaubliu.

2007 m. jai suteikta ir JAV pilietybė.

Biografija 

Šarlizė gimė Transvalio provincijoje PAR, Benoni, ir yra vienintelis Gerdos Maritz bei Charles Theron vaikas. Jos prosenelis Danie Therons buvo svarbus antrojo būrų karo veikėjas, o jos gimtoji kalba yra afrikanų (angliškai ji mokėsi žiūrėdama televizijos laidas). Ji augo tėvų fermoje netoli Johanesburgo. 1991 m. birželio 21 d. šeimą sukrėtė tragedija: Šarlizės tėvas, visą gyvenimą kovojęs su priklausomybe nuo alkoholio, užpuolė motiną ir ši besigindama jį nušovė. Vėliau teismas pripažino tai kaip savigyna ir motina nepateko už grotų.

Būsimoji aktorė lankė Putfonteino pradinę mokyklą, o sulaukusi 13 įstojo į Nacionalinę menų mokyklą Johanesburge. Šarlizė svajojo tapti šokėja, tačiau būdama 16-os ji laimėjo vienerių metų modelio kontraktą Salerne suorganizuotame konkurse ir su motina persikėlė į Milaną. Po metų, praleistų Europoje, jos persikėlė į JAV, kur Šarlizė Niujorke tęsė gimtinėje pradėtas baleto studijas, tačiau patirta kelio trauma galutinai privertė atsisakyti vilčių tapti šokėja.

Sulaukusi 19-os, ji persikėlė į Los Andželą, įtikinta motinos išmėginti galimybę tapti aktore. Pažintis su talentų medžiotoju John Crosby buvo kurioziška: į save Šarlizė atkreipė dėmesį banke, apšaukusi tarnautoją, atsisakiusį jai išgryninti motinos čekį. Crosby, kuris stovėjo eilėje už jos, mergina padarė tokį įspūdį, kad šis netrukus pasiūlė savo paslaugas ir netrukus tapo jos oficialiu agentu. Jo dėka Šarlizė pradėjo lankyti vaidybos kursus ir dalyvauti peržiūrose. 1995 m. ji gavo pirmąjį vaidmenį – tai buvo bežodis pasirodymas siaubo filme „Kukurūzų vaikai 3“. Vėliau jos vaidmenys darėsi vis labiau pastebimi, iš kurių žymiausi tapo „Velnio advokatas“ (1997 m.), „Mighty Joe Young“ (1998 m.) ir „Sidro namų taisyklės“ (1999 m.). 1999 m. jos nuotraukos pasirodė ant žurnalų „Vanity Fair“ ir „Playboy“ viršelių. Pastarajame žurnale buvo išspausdinti ir prieš keletą metų daryti jos aktai, o aktorei nepavyko teisiniais būdais uždrausti jų publikavimo. Kartu su kolege Kim Basinger jos yra vienintelės apdovanotos „Oskarais“ po to, kai jų aktai pasirodė šiame žurnale.

Po eilės tokių sėkmingų filmų kaip „Reindeer Games“, „The Legend of Bagger Vance“ ir „Menof Honor“, 2003 m. ji įkūnijo serijinę žudikę tikrais faktais paremtoje juostoje „Monstras“, o šį vaidmenį kino kritikas Roger Ebert pavadino „vienu geriausių vaidmenų kino istorijoje“. Tai garantavo Šarlizei, dėl vaidmens priaugusiai daugiau kaip 30 svarų, ne tik „Oskarą“ bei „Auksinį gaublį“, bet ir vietą tarp populiariausių Holivudo aktorių. 2006 m., paskelbus daugiausiai uždirbančių aktorių sąrašą, Šarlizė, gaunanti už vaidmenį 10 milijonų dolerių, jame užėmė 7 vietą, į priekį praleidusi Halle Berry, Cameron Diaz, Drew Barrymore, Renée Zellweger, Reese Witherspoon ir Nicole Kidman.

2004 m. ji suvaidino Britt Ekland kompanijos „HBO“ biografiniame filme „Peterio Selerso gyvenimas ir mirtis“ ir buvo apdovanota „Auksiniu gaubliu“ bei „Emmy“. Tais pačiais metais ji gavo savo žvaigždę Holivudo žvaigždžių alėjoje, o 2005 m. pasirodė kritikų išgirto televizijos „Fox“ serialo „Arrested Development“ trečiajame sezone. Be to, filmas „North Country“ pelnė jai dar vieną „Oskaro“ bei „Auksinio gaublio“ apdovanojimą.

2008 m. Šarlizė pasirodė juostoje „Hankook“ bei tapo JTO Taikos ambasadore. 2010 m. ji kartu su kitomis PAR įžymybėmis dalyvavo šioje šalyje vyksiančio Pasaulio futbolo čempionato burtų traukimo ceremonijoje.

Po 2009 m. juostos „The Burning Plain“, ji padarė kelerių metų pertrauką, o 2011 m. sugrįžo režisieriaus Jason Reitman juostoje „Young Adult“, pelniusioje jai dar vieną „Auksinio gaublio“ nominaciją. Tais pačiais metais ji buvo kviečiama atlikti Helenos Gandi vaidmenį biografinėje dramoje „Dž. Edgaras“ su Leonardo DiCaprio, tačiau galiausiai jis atiteko Naomi Watts.

2012 m. Šarlizė pasirodė Ridley Scott fantastinėje juostoje „Prometėjas“, o 2014 m. – komiškame vesterne „Šimtas kelių iki grabo lentos“. 2012 m. ji buvo paskelbta kaip daugiausiai uždirbančių moterų aktorių (5 vieta).

Be vaidybos, ji sėkmingai užsiima ir kita veikla. 2004 m. Šarlizė pasirašė sutartį su dizaineriu John Galliano ir tapo „Christian Dior“ linijos „J‘adore“ reklaminiu veidu, pakeitusi Estijos modelį Tiiu Kuik.

2005–2006 m. ji reklamavo „Raymond Weil“ kompanijos laikrodžius.

Be JTO, ji yra aktyvi PETA organizacijos narė, JTO Taikos ambasadorė bei kovotoja už moterų teises.

Asmeninis gyvenimas 

Dešimto dešimtmečio viduryje Šarlizė keletą metų buvo pora su aktoriumi Craig Bierko.

1997–2001 m. ji susitikinėjo su grupės „Third Eye Blind“ lyderiu Stephan Jenkins, vėliau – su airių aktoriumi Stuart Townsend, su kuriuo susipažino kuriant filmą „Trapped“. 2004 m. jiedu vaidino dar viename bendrame filme „Galva debesyse“, o 2010 m. po beveik 9 kartu praleistų metų jiedu išsiskyrė.

2012 m. ji įvaikino berniuką vardu Jacksonas, o nuo 2014 m. pradžios susitikinėja su kolega Sean Penn.

Šarlizė turi namus Malibu ir Los Andžele, o jos motina yra įsikūrusi netoliese. Aktorė yra sakiusi, kad tarpusavyje jos bendrauja afrikanų kalba, o abi turi pasidariusios bendrą žuvį vaizduojančią tatuiruotę.

Šarlizė ilgus metus rūkė ir šio įpročio atsikratė tik pasitelkusi hipnozės terapiją.

Filmografija

Apdovanojimai ir nominacijos

Kino apdovanojimai

Kiti apdovanojimai 
 Žurnalo „People“ „50 Most Beautiful People in the World“ (2000 m.)
 Žurnalo „FHM“ (Taivano leidinys) „100 Sexiest Women in the World 2001“ 4 vieta
 Žurnalo „FHM“ „100 Sexiest Women in the World 2005“ 4 vieta
 Žurnalo „FHM“ „100 Sexiest Women in the World 2006“ 15 vieta
 Žurnalo „FHM“ (Australijos leidinys) „100 Sexiest Women in the World 2011“ 20 vieta
 Žurnalo „Maxim“ „Hot 100 Women of 2005“ 15 vieta
 Žurnalo „Maxim“ „Hot 100 Women of 2008“ 11 vieta
 Žurnalo „Maxim“ „Hot 100 Women of 2014“ 24 vieta
 Interneto svetainės AskMen.com „99 most desirable women of 2003“ 1 vieta
 Interneto svetainės AskMen.com „99 most desirable women of 2005“ 3 vieta
 Interneto svetainės AskMen.com (Australija) „99 most desirable women of 2006“ 6 vieta
 Interneto svetainės AskMen.com (Australija) „99 most desirable women of 2007“ 24 vieta
 Interneto svetainės AskMen.com „99 most desirable women of 2013“
 Žurnalo „Empire“ (Australija) „Sexiest Female Movie Star“ 12 vieta (2002 m.)
 Žurnalo „Esquire“ „Sexiest Women Alive“ (2007 m.)
 Žurnalo „Femme Fatales“ „50 Sexiest Women on the Planet“ sąrašas (2006 m.)
 „Victoria‘s Secret“ „Sexiest actress“ titulas (2012 m.)

Šaltiniai

Nuorodos 

 Oficiali svetainė
 IMDb profilis

Pietų Afrikos Respublikos aktoriai
JAV aktoriai
JAV modeliai